Kathmandu
**Kathmandu** (Katmandu, nepaliksi काठमाडौं, *Kāṭhamāḍauṁ*) on Nepalin pääkaupunki. Se sijaitsee Kathmandun laaksossa. Itse kaupungin väkiluku vuonna 2011 oli noin miljoona.

Viime vuosien aikana on tapahtunut hyvin mittava muutto maalta ja pienemmistä kaupungeista Kathmandun laaksoon. Vuoden 2011 väestönlaskennassa Kathmandun piirissä oli vuonna 2011 yhteensä 1,7 miljoonaa asukasta, kun vuonna 2001 heitä oli noin miljoona. Kathmandun laakson väkiluku kasvoi kymmenessä vuodessa 1,6 miljoonasta 2,5 miljoonaan.

Maantiede
---------

Hallinnollisesti Kathmandu on osa Nepalin Keskisen kehitysalueen Bagmatin vyöhykkeen useasta kaupungista koostuvaa Kathmandun piirikuntaa.

Kathmandu sijaitsee Kathmandun laakson pohjoisosassa noin 1 300 metrin korkeudessa. Kaupungin läpi virtaa neljä jokea: Bagmati, Bishnumati, Dhobikhola ja Tukucha. Samassa laaksossa on Kathmandun lisäksi monia muita kaupunkeja, joista tunnetuimpiin kuuluvat Lalitpur (Patan) ja Bhaktapur.

Nepalin kuninkaan palatsi on keskellä kaupunkia Thamelin turistialueen vieressä. "Vanhassakaupungissa" on paljon hindulaisia ja buddhalaisia temppeleitä 1600-luvulta. Laaksossa on usein maanjäristyksiä, ja siksi monet vanhat rakennukset ovat tuhoutuneet tai vaurioituneet.

Kathmandun laaksossa sijaitsee seitsemän Unescon maailmanperintökohdetta.

Historia
--------

Legendan mukaan Kathmandun perusti kuningas Gun Kamdev vuonna 723. Se on ollut pääkaupunkina vuodesta 1768. Vuoden 1934 maanjäristyksen jälkeen on rakennettu modernin tyylisiä taloja. 

Kaupungin nimi oli 1500-luvulle saakka Kantipur, joka merkitsee ’kaunista kaupunkia’ ja joka on johdettu sanskritin sanoista *kanti* ’kauneus’ ja *puram* ’kaupunki’. Nykyinen nimi tarkoittaa ’puinen kaupunki’, ja on johdettu sanoista *kath* ’puuaines’ ja *mandir* ’temppeli, rakennus’. Kaupungille nimen antanut, buddhalaisten kerjäläismunkkien majapaikaksi 1500-luvulla rakennettu temppeli sijaitsee yhä kaupungin keskustassa. Perimätiedon mukaan rakentamiseen käytettiin yhden puun puutavaraa. 

Tribhuvanin yliopisto perustettiin vuonna 1959.

Liikenne
--------

Kathmandussa sijaitsee Tribhuvanin kansainvälinen lentoasema.

Liikennettä muualle Kathmandun laaksoon ja muualle Nepaliin hoidetaan linja-autoilla. Kaupungissa on kaksi linja-autoasemaa. Matkailijoille ei vuokrata henkilöautoja, mutta käyttöönsä voi saada auton kuljettajan kanssa. Paikallista liikkumista varten voi vuokrata polkupyörän tai pienen moottoripyörän. Taksit ovat kohtuuhintaisia, mutta pienikokoisia, paikallisbussit ruuhkaisia, eivätkä ne mahdu kulkemaan kaikissa kaupungin osissa.

Kathmandu on Aasian nopeimmin kasvavia kaupunkeja, ja liikennejärjestelmät eivät pysy kehityksen perässä. Ruuhkat ovat massiivisia, ja ilmansaasteet aiheuttavat terveysongelmia. Vuonna 1991 Kathmandun laaksossa tehtiin 60 % matkoista kävellen tai polkupyörällä, vuonna 2011 enää 40 %. Eniten on kasvanut moottoripyörien osuus.

Ystävyyskaupungit
-----------------

|  |  |
| --- | --- |
| * Saksa Dortmund, Saksa
* Yhdistynyt kuningaskunta Edinburgh, Yhdistynyt kuningaskunta
* Yhdysvallat Eugene, Yhdysvallat
* Iran Esfahan, Iran
* Etelä-Afrikka Johannesburg, Etelä-Afrikka
* Yhdysvallat Kansas City, Yhdysvallat
* Japani Kioto, Japani
* Japani Matsumoto, Japani
* Valko-Venäjä Minsk, Valko-Venäjä
* Ranska Pau, Ranska
 | * Pohjois-Korea Pjongjang, Pohjois-Korea
* Kanada Quebec, Kanada
* Yhdysvallat Rochester, Yhdysvallat
* Kiina Xi’an, Kiina
* Myanmar Yangon, Myanmar
 |

Lähteet
-------

1. 1 2  National Population and Housing Census 2011 (s.3)  2012. Government of Nepal, Central Bureau of Statistics.  Arkistoitu 7.1.2019. Viitattu 15.6.2014.
2. 1 2  Hakulinen, Kerkko: *Paikannimet*. s. 266 Kathmandu. Helsinki: WSOY, 2006. ISBN 951-0-27676-6.
3. ↑  Nepal Ulkoasiainministeriö.  Arkistoitu 14.7.2014. Viitattu 15.6.2014.
4. ↑  Census 2011: Country’s population 26.6m Kathmandu Post.  Arkistoitu 14.7.2014. Viitattu 15.6.2014.
5. 1 2 3  Kathmandu Encyclopedia Britannica. Viitattu 15.6.2014.
6. ↑  Getting There Lonely Planet. Viitattu 15.6.2014.
7. ↑  Getting around Lonely Planet. Viitattu 15.6.2014.
8. ↑  "MaYa Fact Sheet # 1"Urban Mobility in Kathmandu Clean Energy Nepal.  Arkistoitu 12.11.2014. Viitattu 17.6.2014.

Aiheesta muualla
----------------

* Kuvia tai muita tiedostoja aiheesta **Kathmandu** Wikimedia Commonsissa

* 

* Matkaopas aiheesta Kathmandu Wikivoyagessa (englanniksi)
* YLE Elävä arkisto – Kathmandu, ilon ja jumalien kaupunki